ກຸ່ມ​ຕາ​ລີ​ບານ ອ້າງວ່າ ເຮືອ​ບິນບໍ່​ມີ​ຄົນ​ຂັບ ​ຂອງ ສະ​ຫະ​ລັດ ໃຊ້​ເຂດ​ນ່ານ​ຟ້າ ປາ​ກິ​ສ​ຖານ ເພື່ອ​ບຸກ​ລຸກ ອັ​ຟ​ກາ​ນິ​ສ​ຖານ
ກຸ່ມ​ຕາ​ລີ​ບານບໍ່​ສາ​ມາດ​ຕິດ​ຕາມ​ການ​ລ່ວງ​ລະ​ເມີດ​ເຂດ​ນ່ານ​ຟ້າ​ຂອງ​ພວກ​ເຂົາ​ໄດ້​ຢ່າງ​ແມ່ນ​ຢຳ.
ລັດຖະມົນຕີກປ້ອງກັນປະເທດ ຕາລີບານ ໃນວັນອາທິດວານນີ້ໄດ້ຖິ້ມໂທດໂດຍກົງໃສ່ປະເທດ ປາກິສຖານທີ່ຕັ້ງຢູ່ໃກ້ຄຽງ ກ່ຽວກັບ ການອະນຸຍາດໃຫ້ ສະຫະລັດ ໃຊ້ເຂດນ່ານຟ້າຂອງເຂົາເຈົ້າ ສຳລັບການໂຈມຕີດ້ວຍເຮືອບິນບໍ່ມີຄົນຂັບຕໍ່ ອັຟການິສຖານ ທ້າວ ໂມຮຳມັດ ຢາກູບ ໄດ້ທຳການກ່າວຫາເກືອບນຶ່ງເດືອນຫຼັງຈາກ ວໍຊິງຕັນ ໄດ້ກ່າວວ່າເຂົາເຈົ້າໄດ້ສັງຫານຜູ້ນຳກຸ່ມ ອາລ-ໄກດາ ທ້າວ ເອແມນ ອາລ-ຊາວາຮີຣີ ດ້ວຍລູກສອນໄຟ ທີ່ຖືກຍິງຈາກເຮືອບິນບໍ່ມີຄົນຂັບ ໃສ່ບ່ອນຫຼົບລີ້ຂອງລາວ ໃນໃຈກາງນະຄອນຫຼວງ ກາບູລ ເມື່ອວັນທີ 31 ກໍລະກົດທີ່ຜ່ານມາ ທ້າວ ຢາກູບ ໄດ້ກ່າວໃນກອງປະຊຸມຖະແຫຼງຂ່າວໃນນະຄອນຫຼວງອັຟການິສຖານວ່າ ເຮືອບິນບໍ່ມີຄົນຂັບຂອງ ສະຫະລັດ ນັບຕັ້ງແຕ່ນັ້ນມາໄດ້ສືບຕໍ່ບິນຂ້າມນ່ານຟ້າຂອງປະເທດຂອງລາວ ໃນການລະເມີດອຳນາດອະທິປະໄຕດ້ານເຂດແດນຂອງເຂົາເຈົ້າ, ໂດຍຮຽກຮ້ອງໃຫ້ທັງວໍຊິງຕັນ ແລະ ອິສລາມາບັດ ຢຸດການລ່ວງລະເມີດທີ່ວ່ານີ້ ກຸ່ມຕາລີບານບໍ່ສາມາດຕິດຕາມການລ່ວງລະເມີດເຂດນ່ານຟ້າຂອງພວກເຂົາໄດ້ຢ່າງແມ່ນຢຳ ເພາະວ່າກອງທັບ ອາເມຣິກັນ ທີ່ໄດ້ຖອນຕົວອອກໄປ “ໄດ້ທຳລາຍລະບົບ ເຣດາ ຂອງອັຟການິສຖານ ຢ່າງສິ້ນເຊີງ,” ລັດຖະມົນຕີໄດ້ກ່າວເວລາຖືກຖາມວ່າລັດຖະບານຂອງລາວຮູ້ບໍ່ວ່າປະເທດທີ່ຢູ່ໃກ້ຄຽງປະເທດໃດທີ່ອຳນວຍຄວາມສະດວກການປະຕິບັດການດ້ວຍເຮືອບິນບໍ່ມີຄົນຂັບຂອງ ສະຫະລັດ ຫຼັງຈາການຖອນຕົວອອກໄປ ລາວໄດ້ກ່າວວ່າ “ແຕ່ອີງໃສ່ຂໍ້ມູນຂອງພວກເຮົາເຮືອບິນບໍ່ມີຄົນຂັບທີ່ວ່ານັ້ນໄດ້ຜ່ານເຂົ້າ ປາກິສຖານ ມາ ອັຟການິສຖານ, ພວກເຂົາໃຊ້ເຂດນ່ານຟ້າຂອງ ປາກິສຖານ, ພວກເຮົາຮຽກຮ້ອງໃຫ້ ປາກິສຖານ ຢຸດການນຳໃຊ້ເຂດນ່ານຟ້າຂອງພວກເຂົາຕໍ່ພວກເຮົາ ” ປາກິສຖານ ໄດ້ກ່າວວ່າເຂົາເຈົ້າ “ໄດ້ເນັ້ນຢ້ຳຄວາມເປັນຫ່ວງຢ່າງຍິ່ງ” ກ່ຽວກັບ ການກ່າວຫາຂອງທ້າວ ຢາກູບ ໂຄສົກກະຊວງການຕ່າງປະເທດ ທ່ານ ອາຊິມ ອິຟຕິຄາ ອາມັດ ໄດ້ກ່າວໃນຖະແຫຼງການສະບັບນຶ່ງວ່າ “ໃນການຂາດຫຼັກຖານ, ດັ່ງທີ່ຖືກຮັບຮູ້ໂດຍລັດຖະມົນຕີ ອັຟການິສຖານ ເອງນັ້ນ, ການກ່າວຫາທີ່ຄາດເດົາເອົານັ້ນແມ່ນຜິດຫວັງເປັນຢ່າງສູງ ແລະ ຂັດຂືນບັນທັດຖານຂອງຄວາມຮັບຜິດຊອບການດຳເນີນການທູດ ” ທ່ານໄດ້ກ່າວຕື່ມວ່າ “ພວກເຮົາຮຽກຮ້ອງບັນດາເຈົ້າໜ້າທີ່ໃນປັດຈຸບັນຂອງ ອັຟການິສຖານ ໃຫ້ຮັບປະກັນການປະຕິບັດຕາມຄຳໝັ້ນສັນຍາສາກົນທີ່ເຮັດໂດຍ ອັຟການິສຖານ ເພື່ອບໍ່ອະນຸຍາດການນຳໃຊ້ເຂດແດນຂອງເຂົາເຈົ້າສຳລັບລັດທິກໍ່ການຮ້າຍຕໍ່ປະເທດໃດໆ ”